
A jelenléti ív a jegyzőkönyv mellékletét képezi.
Gergely Zoltán polgármester: Megnyitja az ülést. Megállapítja, hogy a Képviselő-testület határozatképes, teljes létszámmal jelen van. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 

Napirendi pontoknak a meghívóban szereplőket javasolja, melyek a következők:

1./ Beszámoló a két ülés között végzett munkáról 
2./ Beszámoló a Polgármesteri Hivatal 2011. évi munkájáról, a törvényesség helyzetéről 
3./ A Képviselő-testület 2012. évi munkatervének elfogadása
4./ A 4/2007. (III. 30.) önkormányzati rendelet módosítása (SZMSZ)

5./ Az 1/2011. (II. 11.) önkormányzat rendelet módosítása
6./ Az 5/2011. (II. 11.) önkormányzat rendelet módosítása
7./ A 11/2010. (IX. 10.) önkormányzati rendelet módosítása

8./ A közterületek használatáról szóló 22/2006. (IX. 15.) rendelet módosítása

9./ A szociális igazgatásról és szociális ellátásokról szóló 7/2006. (III. 31.) rendelet módosítása 

10./ Szociális Szolgáltatásszervezési Koncepció felülvizsgálata

11./ A Jászárokszállás, Csokonai u. 38. szám alatti, 189 hrsz-ú ingatlan megvásárlása

12./ Opciós jog biztosítása

13./ Parázs Egyesület támogatásának módosítása

14./ Jászárokszállás Szentháromság Római Katolikus Plébánia támogatása

15./ Javaslattétel Jászságért Díjra
Megállapítja, hogy a Képviselő-testület egyhangúlag elfogadta a napirendet. 

205/2011. (XII. 08.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2011. december 8-ai soros képviselő-testületi ülés napirendi pontjait egyhangúlag elfogadta. 

Interpellációk 
Gergely Zoltán polgármester: Interpellációk megtételére ad lehetőséget. 
Dr. Gábris Emese jegyző: Írásbeli interpelláció nem érkezett. 

Dr. Olajos Gyula képviselő: Az előző ülésen parázs vita után döntöttek a piac új üzemeltetőjéről. Többen jelezték neki, hogy a leendő szolgáltató asztal biztosítási díjat szeretne bevezetni. Milyen vizsgálatot lehetne tenni, hogy egyáltalán ezt a piacrendelet szerint megteheti-e az új szolgáltató, illetve megtette-e már, és hogyan befolyásolná az árusok számát a következő évben? 
Szerző Csaba képviselő: A Szent Vince úti általános iskola előtti kis terület miatt kér szót. Nem szilárd burkolattal ellátott terület, hanem zúzott kővel van feltöltve, mely az autók miatt igen tönkrement, ezért egy esőzést követően nehezen lehet ott kiszállni az autókból. Kéri, hogy vizsgálják meg annak lehetőségét, hogy szilárd burkolatot kapjon a tér. A Szent István utcából lakosok keresték meg amiatt, hogy mivel az útnak nincs szilárd burkolata, a közlekedés biztosítása miatt földmunkagéppel tereprendezés volna szükséges. Az útpadka magasabban van, mint ahol az autók közlekednek és balesetveszélyes, nyomvályús, esőzéseket követően megáll benne a víz. 
Gergely Zoltán polgármester: A piac működtetését szigorúan szabályozza a helyi rendelet, amelyben fel van sorolva, hogy milyen díjakat, mire lehet szedni. Egy következő előterjesztésben fognak dönteni a díjak módosításáról, amely az ÁFA- emelést és az inflációnövekedést tartalmazza. 
Új díj bevezetéséről nincs szó, mást nem szedhet a bérlő, mert a bérleti díj ezt tartalmazza, amit az Önkormányzat Képviselő-testülete határoz meg, hagy jóvá. Nem terjeszkedhet túl és a Víziközmű a végrehajtója a rendelkezéseknek. Felhívja a Víziközmű figyelmét arra, hogy tisztázni kell, meddig terjeszkedhet a bérlő. 

Jakus József Víziközmű vezetője: A szerződés aláírásra került. Annak egy pontja direkt arról szól, hogy az önkormányzati rendeletben foglaltak betartása mellett üzemeltetheti a piacot. A terület változatlan maradt, ami a pályázati kiírásban szerepel, az vonható be a piac területébe árusításra. A pályázatba is bekerült és el is mondták a bérlőnek, hogy a piac területén található üzletek munkáját nem zavarhatja a piac, az oda be- és kijárást biztosítani kell piaci napokon is. 

Gergely Zoltán polgármester: Kéri, hogy tisztázzák a bérlővel ezt, mert akkor a részéről félreértés lehet, az árusoknak ne mondjon olyat, amit majd vissza kell vonni. Ha van ilyen, akkor azt vissza kell vonni, mert csak addig terjeszkedhet, amíg a helyi rendelet megengedi. 
A Szent Vince úti iskolánál az átereszeket kitisztították, a víznyelő működik, de mivel kátyús az a rész, nem jut odáig mindenhonnan a víz. Nagyon sokszor töltötték már zúzott kővel azt a területet, de a föld mindent elnyel. A Közútkezelő Kht-tól mart aszfaltot keresnek majd a feltöltéshez. Gyakran áll meg egy autóbusz az árok szélén, fel fogják szólítani, hogy máshol parkoljon és talán az út is tovább fogja így bírni. A Szent István utcával már foglalkoztak korábban is, az útrendezésre alkalmas caterpillart nagyon lefoglalják a csőtörések miatti földmunkák. Külső vállalkozótól árajánlatot fognak kérni erre az utcára is. 
A két interpelláló képviselőt kérdezi, hogy elfogadják-e az interpellációkra adott válaszokat?

Dr. Olajos Gyula képviselő: Igen. 

Szerző Csaba képviselő: Igen. 

Gergely Zoltán polgármester: Kérdezi a Képviselő-testületet, hogy elfogadja-e az interpellációkra adott válaszokat. Megállapítja, hogy a Képviselő-testület egyhangúlag elfogadta az interpellációkra adott válaszokat.

206/2011. (XII. 08.) határozat:

/Interpellációkra adott válaszokról/

Jászárokszállás Város Önkormányzatának Képviselő-testülete a 2011. december 8-ai soros képviselő-testületi ülésen az interpellációra adott válaszokat egyhangúlag elfogadta. 

1. napirend: Beszámoló a két ülés között végzett munkáról 
Gergely Zoltán polgármester: Röviden ismerteti a két soros ülés között végzett munkáról szóló beszámolót. 
A beszámoló a jegyzőkönyv mellékletét képezi. 
Bakainé Magyari Melinda műszaki irodavezető: A Dobó úti óvodaépület átalakításával kapcsolatban ismerteti a VÁTI Kht. által kifogásolt közbeszerzési eljárási részeket. A Kbt. 66. paragrafusában leírtak szerint az ajánlattevőnek a közbeszerzés mértékének tíz százalékát meghaladó mértékben igénybe venni kívánt alvállalkozójának a szerződés teljesítéséhez szükséges pénzügyi és gazdasági alkalmasságát árubeszerzés, építési beruházás, illetve szolgáltatás megrendelése esetén igazolólag, legfeljebb az ajánlati felhívás feladásától visszaszámított kettő évre vonatkozóan lehet. Ezzel szemben a MAPI Zrt. többet kért, amit kifogásolt a VÁTI Kht., mert többet kér, mint amit a jogszabály nem ír elő, de nem is tilt. Másrészt volt a kiírásnak egy olyan része, amelyben a munkanemekre vonatkozóan kérték a kitöltését a kivitelezőktől. Ez a költségvetési tételek átlátható csoportosítását jelentette volna. Ehhez készült a táblázat, melyet kitölteni kértek a kivitelezőktől. A VÁTI álláspontja szerint a Kbt. másik paragrafusára hivatkozva, attól, aki ezt nem töltötte ki, nem kérhette volna az Önkormányzat. Nem igazán értik a problémát, mert ez egy plusz információt jelentett, ugyanazokat az összegeket kapják meg így is. A VÁTI álláspontja szerint ezt nem kellett volna kérni, hanem az önkormányzatnak kellett volna kijavítania. A MAPI Zrt. és az önkormányzat egyetértett abban, hogy bármelyik cégnek a költségvetésébe belejavítani nem túl szerencsés. Akkor a másik irányból közelíthették volna meg, hogy miért javítottak bele a költségvetésbe. 
Határidő módosítást kértek, amely tíz nappal módosítja az egész eljárás menetét, várhatóan december 19-20. környékén kapnak értesítést a bizottság döntéséről. 

Gergely Zoltán polgármester: A tender anyagát 200.000,- Ft-ért adták a jelentkezőknek. Nyolc cég vásárolta meg, melyből egy vállalkozás nyert. A pályázók közül senki nem fellebbezett a döntés ellen, még észrevételt sem tett. A bírói meghallgatáson elmondta, hogy a korábbi rossz tapasztalatok miatt voltak ilyen óvatosak az önkormányzat részéről. A VÁTI Kht. azt kifogásolja, hogy mindent duplán ellenőriztek. 
A Gyermekétkeztetési Alapítványtól kapott adományok kiosztásával kapcsolatban megköszöni a Nyugdíjasok Egyesületének, a polgárőröknek és a Kertbarát Kör tagjainak munkáját. 
Átadja a szót Horváth Józsefné védőnőnek. 
Horváth Józsefné védőnő: Értesíti az érintett női lakosságot, hogy 2012. január 17. és január 23. között ismét lehetőség nyílik Jászárokszálláson a mammográfiás szűrésre. Nagy érdeklődés esetén ez az időpont néhány nappal meghosszabbítható. A MAMMA Egészségügyi Zrt. Primavera mobilállomásával a Népegészségügyi Program keretén belül végzi az emlőszűrést a jászárokszállási, jászágói és jászdózsai 45 és 65 év közötti női lakosság részére a Polgármesteri Hivatal udvarában. A Kormányhivataltól kapott behívási lista alapján értesítést kapnak azok a 45 és 65 év közötti nők, akik nem vettek részt emlőszűrésen. Ezen kívül a vizsgálaton minden olyan hölgy is részt vehet, aki betöltötte a negyvenedik életévét, beutalóval rendelkezik és egy éven belül nem vett részt hasonló vizsgálaton. A beutalóval rendelkező nők időpontot 2012. január 9-től kérhetnek a Védőnői Szolgálatnál a 0657/431015-ös telefonszámon. 
Gergely Zoltán polgármester: A szűrés a lakosság számára ingyenes, az Önkormányzat vállalta fel a 2012. évi költségvetésében. 
Drapos Béláné alpolgármester: November 29-én a Jászsági Támogató Szolgálatról és a házi segítségnyújtásról tárgyaltak a kistérségi társulásnál. 
A szolgáltatással kapcsolatban az esetleges többletigényeket csak úgy tudja biztosítani a jászberényi szociális intézmény, ha valaki leadja a jelzőt. Tárgyaltak-e a szolgáltatás bővítéséről?

Gergely Zoltán polgármester: A Támogató Szolgálat küzd a szolgáltatás fennmaradásáért, nem a bővítést tervezik jelenleg. A Szolgálat működési helyét Jászberény átadta a megyének, 2012. január 1-től pedig állami intézmény lesz. Dr. Szabó Tamás polgármestertől tájékoztatást kértek a szolgálat működtetéséről, aki a szolgálat további fennmaradását ígérte. A szolgáltatás adótornyainak áttelepítése több százezer forint költséggel járna. Bízik benne, hogy a megoldást hamarosan megtalálják, hogy tovább működjön a házi segítségnyújtás. 
Csőke István képviselő: A rendőrségtől kért tájékoztatót írásban megkapták a képviselők. Javasolja, hogy Jancsó Szabolcs rendőrőrs parancsnoknak adják meg a szót a tájékoztató rövid ismertetésére. 

Gergely Zoltán polgármester: Az írásbeli tájékoztatót megkapta a Képviselő-testület. Megadja a szót Jancsó Szabolcs rendőrőrs parancsnoknak. 

Jancsó Szabolcs őrsparancsnok: Az előző ülésen nagyvonalakban ismertette a kerékpárlopásokkal kapcsolatos történéseket. Augusztusban tizennyolc betöréses eset volt, azóta lényegesen visszaszorultak ezek a cselekmények, valószínűleg a folyamatos éjszakai rendőri szolgálat miatt, melyet jászberényi rendőrök segítségével valósítanak meg. December 1-jével érkezett egy új rendőr az őrsre, január 1-én pedig újabb fő áll szolgálatba. A betörések számának csökkenését segítette az is, hogy egy helyi személyt őrizetbe vettek, aki ellen a büntetőeljárást lefolytatták. 
Gergely Zoltán polgármester: Komoly erősítések érkeztek a jászárokszállási őrsre, a januárban érkező rendőr szolgálati lakása a gimnáziumnál felújítás alatt áll. A rendelkezésre álló állomány Jászágó és Jászdózsa községeket is kiszolgálja. 
Csőke István képviselő: Kirívó eset volt az augusztusi tizennyolc betörés. Ezért fontos, hogy végre a rendőrség is megszólalt ebben az ügyben. Javasolja, hogy ilyen esetekben a képviselő-testület kapjon összegző tájékoztatást a történtekről. Az elmúlt év hasonló időszakához képest valamennyi csökkenést mutat a statisztika a különböző betöréses lopásoknál. De a kerékpárlopások száma megnövekedett a tavalyi szinthez képest. Örvendetes, hogy találtak gyanúsítottakat és a betöréssorozat is azért torpant meg, mert a rendőrség rátalált az elkövetőkre. Kéri, hogy a nagyobb eseményekkor ne hónapokkal később kapjanak tájékoztatást, jelzést a rendőrség részéről, a mendemondák elkerülése érdekében. 

Gergely Zoltán polgármester: Valóban egyre többször találkozni közterületeken a rendőrökkel. Az önkormányzat szívesen együttműködik a rendőrséggel, hogy minél kevesebb bűneset legyen és törekszik arra, hogy a kapcsolatuk a polgárőrséggel is még jobb legyen. Sok helyen jól működik a polgárőrök és rendőrök közös járőrözése. Meggyőződése, hogy ez az együttműködés a városban is sokat segítene. A Polgármesteri Hivatal a lehetőségei szerint teljesíti a rendőrség kéréseit is. 

Csomor János képviselő: Az iskola területén is több esetben szükség volt rendőrségi részvételre az elmúlt évben. 
A rendőrök hathatós munkájának eredményeként egy hétvégén gyors intézkedés révén sikerült egy fiatalkorút bentlakásos intézményben elhelyezni. Az intézkedések óta kevesebb incidens fordult elő az utóbbi időben. 
Gergely Zoltán polgármester: A rendőrségi tájékoztató felkerül majd a városi honlapra és a Városi Könyvtárban is megtalálható lesz. 

Kovácsné Tősér Zsuzsanna képviselő: A Rosenberger Magyarország Kft-vel december 6-án folytatott tárgyalással kapcsolatban érdeklődik. A vállalat a legnagyobb foglalkoztató Jászárokszálláson és nagyon sok szülő kisgyermek mellől szívesen menni vissza dolgozni csúsztatott vagy csökkentett munkarendben. Arról érdeklődik, hogy az új gyár indításakor tudna-e a cég ennek megfelelően kialakítani munkahelyeket. 
Gergely Zoltán polgármester: Írásbeli megkeresés is érkezett a szülők részéről. A vállalat vezetője javasolta, hogy januárban térjenek vissza a kérdésre, mert a jövő évi minimálbér alakulásától függ sok kérdés. Egy három műszakos munkarendbe nagyon nehéz beilleszteni egy csak nappali műszakkal operáló, tizenöt-húsz embert érintő munkarendet. Bízik abban, hogy a megbeszéléseknek lesz eredménye, mert nagyon sok kisgyermekes szülő szeretne visszamenni dolgozni. 
Lezárja a vitát. Szavazásra bocsátja a két ülés között végzett munkáról szóló beszámolót. Megállapítja, hogy a Képviselő-testület egyhangúlag elfogadta a beszámolót. 
207/2011. (XII. 08.) határozat:

/Két ülés között végzett munkáról szóló beszámolóról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta. 

2. napirend: Beszámoló a Polgármesteri Hivatal 2011. évi munkájáról, a törvényesség helyzetéről

Dr. Gábris Emese jegyző: A Polgármesteri Hivatal 2011. évi munkájáról szóló beszámolóból látható, hogy november 22-vel bezárólag 19.667 iktatott ügy volt az évben. A beszámoló a három nagy egység, a Pénzügyi Iroda, a Hatósági Iroda és a Műszaki Iroda, valamint a Titkársági Csoport munkáját tartalmazza. A feladatok idén sem csökkentek, nagyon sokrétűek voltak, mindhárom irodán szép számmal voltak ellenőrzések is. Ezek kirívó hiányosságokat, törvénysértéseket nem állapítottak meg. Több pályázatot is nyert az önkormányzat, jogorvoslattal érintett határozatok, végzések száma az összes ügyirathoz képest elenyésző. 2011-ben jelentős változások történtek a hivatal személyi állományában és a munkakörök megszervezésében is. Négy kolléganő gyermeke születése miatt van távol, kettő kolléganő nyugdíjas lett, egy pedig tartós táppénzen van. Ezekre az üres köztisztviselői státuszokra nem vettek fel új embereket, áthelyezésekkel, munkakörök átcsoportosításával oldották meg ezeket. 
A Hivatal képzettségét tekintve jó színvonalon áll, továbbképzéseken, szakmai napokon rendszeresen részt vesznek. A hatályos jogszabályok betartásával ügyfélbarát módon igyekszik minden dolgozó feladatát végezni. A hivatal dolgozóival szemben panasz sem írásban, sem szóban nem érkezett. Ebben az évben a népszámlálás jelentett külön feladatot, amelyben számos ügyintéző, illetve felülvizsgálóként irodavezető is részt vett. A népszámlálás eredményeként Jászárokszálláson 100%-os volt az összeírás, adatszolgáltatás megtagadása nem volt, illetve számlálóbiztost atrocitás nem érte. 
Gergely Zoltán polgármester: Dr. Gábris Emese jegyző asszony mellett a Hatósági Iroda vezetőjét, Pelyvásné dr. Támba Krisztinát, a Műszaki Iroda vezetőjét, Bakainé Magyari Melindát, a Pénzügyi Iroda vezetőjét Szabóné Hegedűs Zsuzsannát említi meg, akik saját területükön a végzett munka értékelését elvégezték. A beszámoló nagy terjedelmét indokolja, hogy nagy átalakítás előtt van a közigazgatás, amely egyes területek megszüntetését, más részek átszervezését is jelenti a járások visszaállításával. Az okmányiroda a környező településeket is kiszolgálja, még Jászberényből és Gyöngyösről is jönnek ügyfelek. Bízik a józan döntésekben és abban, hogy a szolgáltatások megmaradnak Jászárokszálláson és csak irányítási változások lesznek. 
Az építésügy helyben tartása is fontos, mert minél távolabb kerül a felügyelet az adott helytől, az ellenőrzés annál nehezebb. Amikor az építéshatóság Szolnokhoz tartozott, lapos tetős, alpesi tetős házak jelentek meg Jászárokszálláson, amelyre addig nem volt példa, mert egységes építési stílus volt jellemző a városra. A helyben működő építésügyi iroda jól együttműködik a helyi, a jászdózsai és jászágói lakosokkal is. Kormányablak kihelyezett működtetésére alkalmas helyiséget is tudna a város biztosítani, még térítési díjat sem kérne érte az önkormányzat, mert javítaná a szolgáltatási lehetőségeket. Az okmányiroda mellett bővítésként tudná elképzelni ennek működtetését. 

Csomor János képviselő: Az Oktatási, Sport és Ügyrendi Bizottság tárgyalta a beszámolót és megállapította, hogy valamennyi iroda munkájáról széleskörű tájékoztatást kapott. Sok feladat ellátását meg kellett oldani, így a közfoglalkoztatással, népszámlálással kapcsolatos részeken. 

Nagy bizonytalanság van amiatt, hogy mely területek kerülnek át a járásokhoz, de bíznak benne, hogy minél kevesebb feladat kerül el az önkormányzattól. A Jászberényi Városi Ügyészség és a kormányhivatal által végzett ellenőrzések sem tártak fel törvénysértéseket, nem állapítottak meg elmarasztalást jelentő hibákat. A nyugdíjazások és szülési szabadságolások miatt jelentősen csökkent a létszám. 

A Bizottság javasolta a határozati javaslat kiegészítését azzal, hogy a Testület köszönje meg a hivatal valamennyi dolgozójának 2011. évben végzett munkáját.   

Petró Géza képviselő: A Pénzügyi Bizottság is egyetértett az együttes bizottsági ülésen elhangzottakkal. Valóban terjedelmes anyag lett a beszámoló, véleménye szerint kicsivel szűkebbre szabott is lehetett volna. 

Drapos Béláné alpolgármester: A napi munka során a hivatal dolgozói nem csupán határozatokat hoznak, de emberséggel bánnak az ügyfelekkel. Úgy beszélnek az emberekkel, hogy ha valamiben elutasítják őket, akkor ők is megértsék, hogy ezt miért teszik. Valóban elmondható, hogy ügyfélbarát az önkormányzat, saját fogadóóráján sem szoktak arra panaszkodni az ügyfelek, hogy egy ügyintéző nem úgy beszélt volna vele, ahogyan azt elvárta volna. Támogatja, hogy a képviselők köszönetüket fejezzék ki az elvégzett munkáért. 
Néha nagyon túlterheltek a dolgozók, időnként nem tudnak segíteni az ügyfelek problémáján, de el tudják magyarázni, hogy miért nem lehetséges az.

Gergely Béláné képviselő: A képviselő-testület elégedettségét jelezheti, hogy kevés a hozzászóló a napirendi pontnál. Véleménye szerint rossz gyakorlat az, ha valamit rendben lévőnek találnak, arról keveset beszélnek. A Polgármesteri Hivatal munkájával a lakosság részéről messzemenően az elégedettség jellemző. Bízik abban, hogy ez a jövőben is így lesz, és a Hivatal munkájához sok sikert kíván. 
Gergely Zoltán polgármester: A köszönetnyilvánítás mellett javasolja, hogy a Polgármesteri Hivatal dolgozói mellett a Gondozási Központ, az Iskolakonyha, a Petőfi Művelődési Ház, a Városi Könyvtár és a Víziközmű dolgozói közül azok, akik nem kapnak túlmunkáért semmilyen juttatást, azok felé engedélyezzék a bérkiegészítés felhasználását ajándékcsekk formájában. Összesen háromszor 7.800,- Ft összegű ajándékcsekket kap az, aki egész évben dolgozott, és időarányosan kisebb összeget, aki csak részidőszakot dolgozott. Kéri, hogy erről a javaslatról külön döntsön a Képviselő-testület. A teljes összegű ajándékcsekk után 11.973,- Ft a befizetendő adó, amely után munkabérként még többet kellene fizetnie. 
Szavazásra bocsátja a Polgármesteri Hivatal 2011. évi munkájáról szóló határozatot és a bérkiegészítés felhasználásáról szóló javaslatot. Megállapítja, hogy a Képviselő-testület egyhangúlag elfogadta a beszámolót valamint a bérkiegészítés felhasználásáról szóló javaslatot és meghozta az alábbi határozatokat: 
208/2011. (XII. 08.) határozat:

/A Polgármesteri Hivatal 2011. évi munkájáról, a törvényesség helyzetéről szóló beszámoló elfogadásáról/

Jászárokszállás Város Önkormányzatának Képviselő-testülete a Polgármesteri Hivatal 2011. évi munkájáról, a törvényesség helyzetéről szóló beszámolót elfogadja és egyidejűleg köszönetét fejezi ki a Hivatal dolgozóinak az egész éves munkájukért.

Határidő: értelemszerűen

Felelős: Jegyző

A beszámoló a jegyzőkönyv mellékletét képezi. 
209/2011. (XII. 08.) határozat:

/Hozzájárulás bérkiegészítés felhasználásához/

Jászárokszállás Város Önkormányzatának Képviselő-testülete hozzájárulását adja, hogy a 2011. évi költségvetésbe betervezett bérkiegészítés kiosztásra kerüljön bruttó 3.300.000,-Ft összeghatárig ajándékcsekk formájában a Polgármesteri Hivatal, a Városi Könyvtár, a Petőfi Művelődési Ház, a Gondozási Központ, az Iskolakonyha és a Víziközmű érintett dolgozói részére.

Határidő: azonnal

Felelős: Jegyző, Pénzügyi Iroda

Erről értesül: 1./ Pénzügyi Iroda Helyben

                      2./ Irattár.


3. napirend: A Képviselő-testület 2012. évi munkatervének elfogadása 

Gergely Zoltán polgármester: A Képviselő-testület mindig decemberi ülésén fogadja el a következő évi munkatervét. Ehhez kapcsolódóan az intézmények, civil szervezetektől, képviselőktől vártak javaslatokat az ülést megelőzően. Csomor János képviselő tizenegy javaslattal élt, melynek nagy része beépítésre került. Hét soros ülést terveznek a következő évre, az idei évben is már tizenöt ülés volt összesen. Az ülések sorrendjénél törekedtek arra, hogy ésszerű hosszúságúak legyenek az ülések. 

Csomor János képviselő: Az Oktatási, Sport és Ügyrendi Bizottság tárgyalta az előterjesztést. Megállapította, hogy legalább hét ülésre sor kerül, de várható, hogy a munkatervbe nem kötelező napirendi pontok is bekerülnek. Bizonyára számos döntés miatt soron kívüli ülést kell tartani. A Bizottság egyhangúlag támogatta az előterjesztést és elfogadásra javasolja a 2012. évi munkatervet. 
Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a munkatervet és meghozta az alábbi határozatot:
210/2011. (XII. 08.) határozat:

/Jászárokszállás Város Önkormányzata Képviselő-testülete 2012. évi munkatervének elfogadásáról/

Jászárokszállás Város Önkormányzatának Képviselő-testülete a 2012. évi munkatervet elfogadja.

Felelős: Polgármester, Jegyző

Határidő: folyamatosan.

A 2012. évi munkaterv a jegyzőkönyv mellékletét képezi. 

4. napirend: A 4/2007. (III. 30.) önkormányzati rendelet módosítása 
Dr. Gábris Emese jegyző: A Jász-Nagykun-Szolnok Megyei Kormányhivatal törvényességi észrevételt tett a 4/2007. (III. 30.) önkormányzati rendelettel, a Szervezeti és Működési Szabályzattal kapcsolatban. 
A fő jogszabálysértés, melyet feltárt a Kormányhivatal, hogy az SZMSZ több szakaszban, magasabb szintű jogszabályban, az Ötv-ben, az Áht-ban is szabályozott előírásokat tartalmaz, amely ellentétes a jogalkotásról szóló törvényben foglaltakkal. Az érintett rendelkezéseket hatályon kívül kell helyezni, vagy módosítani kell. Népi kezdeményezéssel kapcsolatban tett észrevételt a Kormányhivatal, amelynek lényege, hogy az SZMSZ szerint a Képviselő-testület ülését össze kell hívni népi kezdeményezésre, viszont az Ötv. alapján ezen jogintézmény nem az ülés összehívásának kezdeményezését szolgálja, ezért ezt a rendelkezést hatályon kívül kell helyezni. Az önkormányzati rendeletek kihirdetésénél meg kell jelölni egy konkrét módot, mely a kihirdetés hivatalos módja, és ehhez fűződnek a további joghatások. Javasolja, hogy a kihirdetés módja a Polgármesteri Hivatal hirdetőtábláján való kihirdetés legyen. Az SZMSZ-ben a testületi ülés rendjét megzavarók esetében tartalmaz a rendelet egy olyan szabályozást, hogy ha a rendzavaró személy nem állapítható meg, a teljes hallgatósági rész kiürítése elrendelhető. Ez szintén az Ötv-be ütközik, mivel lehetőség van a teljes hallgatóság eltávolítására, amely a gyakorlatban zárt ülést eredményez anélkül, hogy ennek a feltételei fennállnának. Ezt szintén módosítani kell. A törvényességi észrevétel megtárgyalásának, a jogszabálysértés megszüntetésének határideje 2011. december 15. Ezen kívül az SZMSZ mellékletét képező Ügyrendben kerül pontosításra az ügyfélfogadási rend, beemelésre kerül az alpolgármesteri fogadóóra és pontosításra kerültek az egyes irodák feladatkörei és a hatályos önkormányzati rendeleteket felsoroló négyes számú függelék is. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést. A feltárt hiányosságok kiküszöbölésével érthetőbbé teszi a rendeletet. Mivel magasabb rendű jogszabályt nem kell megismételni, ezért a kérdéses pontokat át kell vezetni az SZMSZ-en. A Bizottság egyhangúlag elfogadásra javasolta. 
Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag támogatta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 23/2011. (XII. 09.) rendelete a Szervezeti és Működési Szabályzatról szóló 4/2007. (III. 30.) rendelet módosításáról 

A rendelet a jegyzőkönyv mellékletét képezi. 

5. napirend: Az 1/2011. (II. 11.) önkormányzat rendelet módosítása

Gergely Zoltán polgármester: A költségvetési rendelet módosításával a kiadási és bevételi oldal pontosítását kell elvégezni. A már lezárult eseményeknek a könyvelésen való átvezetését jelenti. A főirányelv szerint csak fejezeteken belüli átrendezésről és intézményeken belüli átcsoportosításokról lehet szó. A Lehel úti óvoda felújítása kivételt jelentett, amelyre 1.363.844,- Ft plusz forrást kapott a Széchenyi István Általános Iskola, Óvoda és Zeneiskola. A felújítás több mint 4,5 millió forintba került, a fennmaradó részt saját költségvetéséből gazdálkodta ki az iskola. Nagy átrendeződésre nem volt lehetőség, a szükséges átvezetések megtörténtek. 
Petró Géza képviselő: A Pénzügyi Bizottság a kötelező átvezetéseket tudomásul vette és támogatta a módosítást. 

Gergely Zoltán polgármester: Szavazásra bocsátja az előirányzat-módosítást. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:
Jászárokszállás Város Önkormányzata Képviselő-testületének 24/2011. (XII. 09.) rendelete az Önkormányzat 2011. évi költségvetéséről szóló 1/2011. (II. 11.) rendeletének módosításáról

A rendelet a jegyzőkönyv mellékletét képezi. 

6. napirend: Az 5/2011. (II. 11.) önkormányzat rendelet módosítása

Dr. Gábris Emese jegyző: Az 5/2011. (II. 11.) önkormányzati rendelet a szennyvíz-közműfejlesztési érdekeltségi hozzájárulás hátralékos megfizetésének feltételeiről, a részletfizetés engedélyezéséről szól. Főszabályként 2012. május 31. napjáig van lehetőség a részletfizetésre, melytől méltánylást érdemlő esetben el lehet térni, de a törlesztő részlet összege nem lehet kevesebb 5.000,- Ft/hónál, kivéve, ha az Egészségügyi, Szociális és Családvédelmi Bizottság enged kisebb összegű befizetést. A 2010-2011. évben összesen harminchárom fő részesült 5.000,- Ft vagy annál kevesebb összegű befizetés engedélyezésében. A futamidők átlagosan 2014-2016. között járnak le. A legalacsonyabb havi részlet összege, amely engedélyezésre került, 2.000,- Ft/hó. Ebben az egy esetben a törlesztés 2022 novemberében fog befejeződni. A következő évben lejárnak az üdülőtelkekre megkötött OTP-LTP szerződések, el kell készíteni az elszámolásokat, visszafizetni a hitelt. Az 5.000,- Ft-os vagy annál kevesebb havi részlettel történő hozzájárulás fizetéseknél túlságosan hosszúra nyúlik a futamidő. Figyelembe kell venni azt is, hogy mindenkinek időben kedvező kondíciókkal lehetősége lett volna igénybe venni az LTP szerződések megkötésével járó fizetési lehetőségeket. Ezért javasolja, hogy a részletfizetés határidejét a Képviselő-testület maximálja 2012. december 31-ben és további méltányosság egyedi esetekben sem indokolt. 
Gergely Zoltán polgármester: Hétéves periódus végére érnek, jövőre vissza kell fizetni a hitelt. Decemberben már 18 millió forint visszafizetésére kerül sor. A visszafizetendő összeg nagy részének fedezetét adják a lejáró LTP szerződések, de szükséges azoknak az embereknek a befizetése is, akik eddig szerződést nem kötöttek, vagy nem teljesítették. A lejárathoz igazodva javasolják utolsó határidőként 2012. december 31-ét. 
Felhívja mindenki figyelmét arra, hogy ingatlan vásárlása előtt a Víziközműnél tájékozódjon arról, hogy milyen hátralékok vannak az ingatlanon, illetve az Adócsoporttól kérjen tájékoztatást az esetleges szennyvíz-közművesítéssel kapcsolatos hátralékokról is. 

Petró Géza képviselő: A Pénzügyi Bizottság tárgyalta az előterjesztést és a beajánlóban elhangzott indokok alapján támogatta a rendeletmódosítást. 

Csőke István képviselő: Az a tájékoztatás kapta, hogy azokat, akiknek 2012. december 31. után jár le a részletfizetésük, azokat ez a változtatás nem érinti. Javasolja, hogy a rendeletben is utaljanak arra, hogy a megkapott kedvezményeket és a szerződésnek megfelelően folyamatosan törlesztőket nem érinti a módosítás.

Dr. Gábris Emese jegyző: A rendeletben ezt nem kell rögzíteni, mert magasabb rendű jogszabály ezt szabályozza. 

Gergely Zoltán polgármester: A megkötött szerződéseknél az azokban foglaltak teljesülése esetén nem lép életbe ez a módosítás, csak akkor, ha a hátralékok fizetése nem teljesül. 

Dr. Gábris Emese jegyző: A rendeletmódosítás 2011. december 10. napjától hatályos. 

Csomor János képviselő: Sikeresen megvalósult beruházással kapcsolatosak ezek a szerződések. Az Ügyrendi Bizottság az előterjesztést egyhangúlag támogatta. 
Gergely Zoltán polgármester: Már túl vannak az ötéves felülvizsgálaton is, melyen minden rendben talált az ellenőrző csoport. Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a rendeletmódosítást és megalkotta az alábbi rendeletet:
Jászárokszállás Város Önkormányzata Képviselő-testületének 25/2011. (XII. 09.) rendelete a szennyvíz-közműfejlesztési érdekeltségi hozzájárulás hátralékos megfizetése feltételeiről, a részletfizetés engedélyezéséről szóló 5/2011. (II. 11.) önkormányzat rendelet módosításáról
A rendelet a jegyzőkönyv mellékletét képezi. 
 7. napirend: A 11/2010. (IX. 10.) önkormányzati rendelet módosítása

Dr. Gábris Emese jegyző: A vásáron, piacon fizetendő helyhasználati díjakról szóló rendelet módosításában megemelnék a díjakat a 2012. január 1. napjával hatályba lépő ÁFA-emelésre tekintettel és az inflációs ráta értékével, amely 4,2 %.  
Gergely Zoltán polgármester: Radikális emelésekről nincsen szó, csak az említett tételekkel módosul a rendelet. 
Petró Géza képviselő: A Pénzügyi Bizottság egyhangúlag támogatta az előterjesztést. 

Csomor János képviselő: Az Ügyrendi Bizottság is egyhangúlag támogatta az előterjesztést. 

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 26/2011. (XII. 09.) rendelete a vásáron, piacon fizetendő helyhasználati díjakról szóló 11/2010. (IX. 10.) rendelet módosításáról

A rendelet a jegyzőkönyv mellékletét képezi. 

8. napirend: A közterületek használatáról szóló 22/2006. (IX. 15.) rendelet módosítása

Dr. Gábris Emese jegyző: A közterület használati díjak mértéke 2009. óta változatlan, nem emelkedett. Az ÁFA-emelésre tekintettel és az inflációs ráta mértékével szükséges ezeket a díjakat emelni. 

Petró Géza képviselő: A Pénzügyi Bizottság az előterjesztést egyhangúlag támogatta. 

Csomor János képviselő: Az Ügyrendi Bizottság is egyhangúlag támogatta a rendeletmódosítást. 

Gergely Zoltán polgármester: A bizottsági ülésen felmerült, hogy van-e az önkormányzatnak bevétele ebből. Nem nagy összegű, de fegyelmező erejű, hogy közterületen nem tartható hónapokig az építőanyag, illetve mindenkinek rendben kell tartania a közterületet. 

Szavazásra bocsátja az előterjesztést. Megállapítja, hogy a Képviselő-testület egyhangúlag támogatta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 27/2011. (XII. 09.) rendelete a közterületek használatáról szóló 22/2006. (IX. 15.) rendelet módosításáról

A rendelet a jegyzőkönyv mellékletét képezi. 

9. napirend: A szociális igazgatásról és szociális ellátásokról szóló 7/2006. (III. 31.) rendelet módosítása 

Dr. Gábris Emese jegyző: A szociális igazgatásról és szociális ellátásokról szóló 7/2006. (III. 31.) rendelet módosítását indokolja, hogy a 2011. évi CVI. törvény 2012. január 1-től módosítja az aktív korúak ellátásának szabályait. Nemcsak a foglalkoztatást helyettesítő támogatás esetén, hanem a rendszeres szociális segélyezettek kapcsán is felhatalmazást kapnak az önkormányzatok arra, hogy a juttatásra való jogosultság feltételei között a lakókörnyezet rendezettségét megkövetelje. Erre Jászárokszálláson is szükség van. A rendszeres szociális segélyre január 1-től nem az ötvenöt év felettiek lesznek jogosultak, hanem akiknek a nyugdíjkorhatár betöltéséig kevesebb, mint öt évük van hátra. 
Ennek megfelelően, illetve helytelen jogszabályi helyre hivatkozás miatt kell módosítani a szociális rendelet 7/a és 7/b mellékletének címét. Alkalmi munkavállalás helyett egyszerűsített foglalkoztatás lépett életbe, amelyről a kérelmezőnek a szociális ellátások megállapításánál nyilatkoznia kell, az ehhez szükséges formanyomtatvány kerül beszerkesztésre a szociális rendeletben. Ezen kívül az intézményi térítési díjakat a mindenkori költségvetési rendelet tartalmazza, ezért felesleges és nem is lehet ugyanezt a szociális rendeletbe beemelni, nem lehet ugyanazt a dolgot két rendeletben szabályozni. Ezért javasolja, hogy a szociális rendelet nyolcas számú mellékletét helyezze hatályon kívül a Testület. A nyolcas számú mellékletre hivatkozó paragrafusokat pedig módosítani kell. 

Kovácsné Tősér Zsuzsanna képviselő: Az Egészségügyi, Szociális és Családvédelmi Bizottság egyhangúlag támogatta az előterjesztést. 

Csomor János képviselő: Az Ügyrendi Bizottság is egyhangúlag támogatta a rendeletmódosítást és elfogadásra javasolta azt. 

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület a rendeletmódosítást egyhangúlag elfogadta és megalkotta az alábbi rendeletet:

Jászárokszállás Város Önkormányzata Képviselő-testületének 28/2011. (XII. 09.) rendelete a szociális igazgatásról és szociális ellátásokról szóló 7/2006. (III. 31.) rendelet módosításáról

A rendelet a jegyzőkönyv mellékletét képezi. 

10. napirend: Jászárokszállás Város Szociális Szolgáltatástervezési Koncepciójának felülvizsgálatáról
Dr. Gábris Emese jegyző: Az 1993. évi III. törvény előírja, hogy a legalább kétezer lakosú települési önkormányzatnak a településen élő szociálisan rászorult személyek részére a szociális szolgáltatási feladatok megoldása érdekében szolgáltatástervezési koncepciót kell készítenie, melynek tartalmát az önkormányzat kétévente felülvizsgálja és aktualizálja. 
A képviselő-testület 2005. február 10-én fogadta el Jászárokszállás Város Szociális Szolgáltatásszervezési Koncepcióját, amelyet már két alkalommal, 2007-ben és 2009-ben vizsgált felül. A felülvizsgálatok előkészítése során véleményezési lehetőséget kaptak a szociális feladatokat ellátók, így a Gondozási Központ, valamint a civil szervezetek vezetői és a kistérségi szinten működtetett szociális ellátó szolgáltatást végző intézmények vezetői. A 2011. december 5-én tartott Szociálpolitikai Kerekasztal ülésen a Szociális Bizottság is megtárgyalta a koncepciót, az észrevételek átdolgozása meg is történt a testületi ülésre. 2010-ben minden szinten megtorpant a szociális ellátások fejlődése. A változások a szolgáltatások szűkítését, szakdolgozói számok csökkentését, finanszírozások visszafogását eredményezte. Visszaszorultak a pályázati lehetőségek és támogatások is. Viszont jól érzékelhető az egyre nagyobb gondozási igényű és általánosan rosszabb állapotú igénybe vevők ellátása. 
Gergely Zoltán polgármester: Dr. Gábris Emese jegyző mellett megköszöni Pelyvásné dr. Támba Krisztina hatósági irodavezető és Jancsóné Bobák Erzsébet ügyintéző munkáját, a koncepció elkészítésében való részvételét. Jászárokszálláson 339 fő a regisztrált munkanélküliek száma, érződik a válság hatása is, mert ez a szám 2010-ben 313 fő volt. A 2010. évi adatok alapján Jászárokszálláson az összlakosság 24,5 %-a hatvan év feletti, amely a szociális ellátások területén külön feladatot ró az ellátásban résztvevőkre. 
Kovácsné Tősér Zsuzsanna képviselő: Az Egészségügyi, Szociális és Családvédelmi Bizottság egyhangúlag támogatta az előterjesztést. Nagyon komoly anyagot kaptak, mely rengeteg számadatot és figyelmeztető jelet tartalmaz, amelyekre oda kell figyelni. A Kerekasztal megköszönte azon civil szervezetek munkáját is, akik a szociális ellátásban segítséget nyújtanak.  
Dr. Olajos Gyula képviselő: Háziorvosként szoros kapcsolata van a városi szociális gondozói hálózattal, mely nagyon jó színvonalon működik. A koncepció ezt a továbbiakban is garantálja az anyagi források csökkenése ellenére is. A Polgármesteri Hivatal már többször kinyilvánította, hogy ez a gyermekvédelemmel együtt kiemelt fontosságú. Megköszöni a Védőnői Szolgálat részére biztosított számítógépes program beszerzését, mely az átmeneti létszámhiány áthidalását is lehetővé tette, rendkívül felgyorsítva egy-egy jelentés elkészítését. 

Drapos Béláné alpolgármester: A bizottsági ülésre írásban küldte meg véleményét, mely szerint el kellene készíteni a város szociális térképét, felmérését. Ennek segítségével pontosan tudnák, milyen a város szociális helyzete. A szociális felmérés elkészítéséhez kérné a szakemberek segítségét, mert ezzel pontosan meghatározhatnák a szociálisan rászoruló csoportokat. A civil szervezetek segítséget nyújthatnának a felmérő lapok kitöltésénél, a felmérésre a nyári hónapokban sor kerülhetne. 
Kovácsné Tősér Zsuzsanna képviselő: A szociális térkép elkészítésében az általános iskola, a gyermekvédelmi felelősök, egyéb civil szervezetek is részt vehetnének. Az adatokat nagyjából ismerik, de közös rendszerbe helyezve, a frissítésről állandóan gondoskodva még hatékonyabban végezhetnék a munkát. 

Csőke István képviselő: Az idősellátásban résztvevőknek érdemes volna azon gondolkodni, hogy a házi gondozásnál az ételszállításra szervezett formát keressenek, a mostani szállítóautó minél jobb kihasználása érdekében. 

Gergely Zoltán polgármester: Az idei évben tizenhárom esküvő, tizennégy válás volt Jászárokszálláson. Ötvenkilenc gyerek született, nyolcvanegyen haláloztak el. A létszámnövekedés a beköltözőknek köszönhető, a születések és halálozások száma nincs összhangban. 
Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a koncepció módosítását és meghozta az alábbi határozatot:

211/2011. (XII. 08.) határozat:

/Jászárokszállás Város Szociális Szolgáltatásszervezési Koncepciójának felülvizsgálatáról/

Jászárokszállás Város Önkormányzatának Képviselő-testülete a település 2004-ben elkészült Szociális Szolgáltatástervezési Koncepcióját felülvizsgálta és a Koncepció felülvizsgálatát elfogadja. Egyidejűleg köszönetét fejezi ki a Koncepció felülvizsgálatát végzők és a szociális területen dolgozók áldozatos és türelemmel végzett munkájáért.

Határidő: folyamatosan

Felelős: Jegyző

Erről értesül: 1./ Hatósági Iroda Helyben

   2./ Irattár.

11. napirend: A Jászárokszállás, Csokonai u. 38. szám alatti, 189 hrsz-ú ingatlan megvásárlása

Gergely Zoltán polgármester: A Bölcsőde mögötti, Csokonai u. 38. szám alatti ingatlan megvásárlásáról szól az előterjesztés. A Bölcsőde udvarának füvesítésekor vetődött fel először, hogy vásárolják meg ezt a területet is. A tulajdonosokat többször felszólították, hogy az épületet tartsák karban, akik megvételre ajánlották fel az ingatlant. 
Bakainé Magyari Melinda műszaki irodavezető: Többszöri felszólításra, kötelezést követően részben bontották el az épületet, rendezték a területet. Javasolja a közterületbe bevonását, füvesítését. A szomszédos ingatlan szintén rossz állapotban van, melynek tulajdonosait szintén felszólították. 

Gergely Zoltán polgármester: Az ingatlanra összesen 100.000,- Ft-ot ajánlottak fel. 

Petró Géza képviselő: A Pénzügyi és Városfejlesztési Bizottság támogatta az ingatlan megvásárlását. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

212/2011. (XII. 08.) határozat:

/A Jászárokszállás, Csokonai utca 38. szám alatti, 189 hrsz-ú ingatlan megvásárlásáról/

Jászárokszállás Város Képviselő-testülete a Jászárokszállás, Csokonai utca 38. szám alatti, 189 hrsz-ú, 151 m2 terület nagyságú lakóház, udvar, gazdasági épület művelési ágú ingatlant megvásárolja Kancsár Attila 3200 Gyöngyös, Lokodi utca 13. IV. emelet. 1. ajtó, Kancsár Zoltán Tamás 5123 Jászárokszállás, Magyar utca 11. és Kancsár Szilvia 3200 Gyöngyös, Huszár utca 2. szám alatti lakosoktól.

Az Önkormányzat, mint vevő, az ingatlant az eladóktól a kölcsönösen kialkudott 100.000,-Ft, azaz Egyszázezer forint vételárért vásárolja meg.

A vevő az adásvételi szerződés aláírását követő nyolc napon belül a teljes vételárat átutalással kifizeti az eladóknak, az eladók pedig az ingatlant egyidejűleg a vevő birtokába adják. 

A vevő az adásvételi szerződés és a földhivatali eljárás költségeit viseli.

A Képviselő-testület az adásvételi szerződés megkötésére felhatalmazza a polgármestert.

Határidő: értelemszerűen

Felelős: Polgármester

Erről értesülnek: 1.) Kancsár Attila 3200 Gyöngyös, Lokodi utca 13. IV. emelet 1. ajtó



    2.) Kancsár Zoltán Tamás 5123 Jászárokszállás, Magyar utca 11.



    3.) Kancsár Szilvia 3200 Gyöngyös, Huszár utca 2.



    4.) Körzeti Földhivatal 5100 Jászberény, Ady Endre utca 34.



    5.) Műszaki Iroda Helyben



    6.) Pénzügyi Iroda Helyben


    7.) Irattár.

12. napirend: Opciós jog biztosítása

Gergely Zoltán polgármester: A Rosenberger Ingatlanhasznosító Kft. ajánlatot tett a 0340/34 és 0320/10 helyrajzi számú, 45.012 m2 nagyságú ingatlanra. A megosztási vázrajz már elkészült, a szükséges vizsgálatok folyamatban vannak, a telek művelésből kivonása következik. Már ismertek a telek határai, amelynek megfelelően opciós szerződés köthető. Az opció időtartama hat hónap, meg kell határozni a vételárat, amelynek tíz százalékát előlegként a cég befizeti az opciós szerződés aláírásakor. Az eladás teljes értéke 54.144.000,- Ft. Az ingatlan felértékelője 1.500 Ft/m2+ÁFA árat állapított meg. Az ajánlattevő cég 1.200,- Ft/m2+ÁFA árat ajánlott, és egy százötven-kétszáz fős új munkahely létrehozását is jelenti. Egy teljes gyárat hoznak át Németországból, amelyet itt építenek fel. Javasolja, hogy az ajánlati árat fogadja el a Képviselő-testület és hatalmazza fel az opciós szerződés megkötésére. 
Petró Géza képviselő: A Pénzügyi és Városfejlesztési Bizottság egyhangúlag támogatta a határozati javaslatot és elfogadásra ajánlja. 

Csőke István képviselő: Támogatja az ajánlat elfogadását. A cég a város legnagyobb munkaadója, nagyobb lobbi tevékenységgel az odavezető utat is megfelelő állapotúvá kellene változtatni. Igazán rossz dolog, hogy egy ekkora céghez vezető utat nem tudnak felújítani, mert nincs hozzá támogatás. Örömteli, hogy ez évben már kétszer kátyúztak a jászágói úton, 
de ez még kevés. 
Gergely Zoltán polgármester: Országos közút, nem önkormányzati tulajdonú. Többször volt helyszíni bejárás az illetékesekkel. Azonban még a 2013-ig érvényes koncepcióban sem szerepel ennek az útnak a felújítása. Az út felújítására, a szőnyegezésével együtt a kérdéses szakaszon 26,5 millió forintot kellene költeni, amelyre jelenleg nincs forrás. Ugyanakkor a Rosenberger Mo. Kft-ben ezerhatszáz fő dolgozik. 
Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot: 

213/2011. (XII. 08.) határozat:

Jászárokszállás Város Önkormányzata tulajdonát képező jászárokszállási 0340/34 és 0320/10 hrsz-ú földrészleteinek telekfelosztásából kialakuló 0320/47 hrsz-ú ingatlanra opciós jog biztosításáról

Jászárokszállás Város Önkormányzata, mint eladó 6 (hat) hónapra vételi jogot (opciót) biztosít a Rosenberger Ingatlanhasznosító Kft. (5123 Jászárokszállás, Rosenberger Katalin utca 1.), mint vevő részére a jászárokszállási külterület 0320/10 és a 0320/34 hrsz-ú földrészleteinek telekfelosztásából a NEOCODE Bt. által 524/2011. munkaszámon elkészített változási vázrajz változás után kialakuló 0320/47 hrsz-ú, 45.012 m2 nagyságú ingatlanára 1.200,-Ft + ÁFA, azaz Egyezer-kettőszáz forint + általános forgalmi adó eladási áron.

A képviselő-testületi döntést követően a felek a szerződést 15 napon belül megkötik és a vevő egyidejűleg vállalja, hogy a vételár 10%-át, 5.401.440,-Ft + ÁFA, azaz  Ötmillió-négyszázegyezer-négyszáznegyven forint + általános forgalmi adó összeg előleget az eladó folyószámlájára átutalja, amely összeg beszámít a vételárba. 

Az eladó Önkormányzat vállalja a földmérői munkadíj, kimérési díj és földhivatalnál felmerülő eljárási és hatósági díjak viselését, míg a vevő az adásvételi szerződés és ingatlan-nyilvántartásba történő átvezetés költségét fizeti.

A határozatot a Képviselő-testület Jászárokszállás Város Önkormányzata Képviselő-testületének az önkormányzat vagyonáról szóló 18/2004. (VI.25.) rendelet 13.§ (1) és (3) bekezdései figyelembevételével hozta meg.

A Képviselő-testület a szerződés megkötésére felhatalmazza a polgármestert.

Határidő: folyamatosan

Felelős: polgármester, Műszaki Iroda

Erről értesülnek: 1./ Rosenberger Ingatlanhasznosító Kft.

     5123 Jászárokszállás, Rosenberger Katalin utca 1.

2./ Műszaki Iroda Helyben

3./ Pénzügyi Iroda Helyben

 4./ Irattár.


13. napirend: A Parázs Hagyományőrző Egyesület támogatásának módosítása

Gergely Zoltán polgármester: A Parázs Hagyományőrző Egyesület nem kéri a támogatásának megemelését, de a Képviselő-testület által megítélt 70 ezer forint támogatást más célra szeretné felhasználni, mint amit támogatási célként korábban megjelölt. Így a koreográfus díjának kifizetésére szeretnék felhasználni az összeget, amelyhez szükséges a Testület beleegyezése. 
Petró Géza képviselő: A Pénzügyi és Városfejlesztési Bizottság egyhangúlag támogatta az előterjesztést. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag támogatta a javaslatot és meghozta az alábbi határozatot:

214/2011. (XII. 08.) határozat:

/A Parázs Hagyományőrző Egyesület támogatásának módosításáról/

Jászárokszállás Város Önkormányzatának Képviselő-testülete az Egyesület kérésére módosítja a Parázs Hagyományőrző Egyesület elfogadott pályázatát és hozzájárul, hogy a 70.000,-Ft összegű támogatást az új koreográfiák finanszírozására fordítsák. 

Egyidejűleg felhívja az Egyesületet, hogy a támogatás felhasználásáról legkésőbb 2011. december 20. napjáig számoljon el.

Határidő: azonnal

Felelős:  Jegyző

Erről értesülnek: 1./ Pénzügyi Iroda H.



    2./ Parázs Hagyományőrző Egyesület


                3./ Irattár.

14. napirend: Jászárokszállás Szentháromság Római Katolikus Plébánia támogatása

Gergely Zoltán polgármester: A Karitász és a Plébániahivatal minden évben rajzpályázatot hirdet a gyermekek számára. Az előző időszakban is hozzájárult a Polgármesteri Hivatal a díjakhoz. 
Most 25.000,- Ft-ot kérnek erre a célra, amelynek teljes összegét a gyermekek között osztják szét díjak formájában. Javasolja, hogy ezt a támogatást idén is biztosítsa a Képviselő-testület.
Petró Géza képviselő: A Pénzügyi és Városfejlesztési Bizottság egyhangúlag támogatta az előterjesztést. 

Gergely Zoltán polgármester: Szavazásra bocsátja az előterjesztést. Megállapítja, hogy a határozati javaslatot egyhangúlag támogatta a Képviselő-testület és meghozta az alábbi határozatot:
215/2011. (XII. 08.) határozat:

/Jászárokszállási Szentháromság Római Katolikus Plébánia támogatásáról/

Jászárokszállás Város Önkormányzatának Képviselő-testülete a tartalékalap terhére az egyházközösség által meghirdetett rajzpályázatot 25.000,-Ft, azaz Huszonötezer forint összegű támogatásban részesíti. 

A Képviselő-testület felhatalmazza a polgármester a szükséges intézkedések megtételére.

Határidő: azonnal

Felelős: Polgármester

Erről értesül: 1./Jászárokszállási Szentháromság Római Katolikus Plébánia


          2./ Pénzügyi Iroda Helyben


          3./ Irattár.


15. napirend: Javaslattétel Jászságért Díjra
Gergely Zoltán polgármester: Személyi kérdésről kell dönteni az utolsó napirendi pontban. A közmegbecsülésnek örvendő Gyenes Gyula főesperes úrról szól ez az előterjesztés. Jövő évben lesz az 50. évfordulója annak, hogy pappá szentelték őt, ebből az alkalomból szeretnének csatlakozni az Árokszállásiak Baráti Körének kezdeményezéshez. Gyenes Gyula főesperest szeretnék a 2012. évi Jászságért Díjra javasolni. Ezt a díjat a Jászok Egyesülete adja ki. Kéri a Képviselő-testületet, hogy erősítse meg határozatával ennek a javaslatnak a támogatását. 

Szavazásra bocsátja a határozati javaslatot. Megállapítja, hogy a Képviselő-testület egyhangúlag támogatja a javaslatot és meghozta az alábbi határozatot:

216/2011. (XII. 08.) határozat:

/Javaslattétel a 2012. évi Jászságért Díj odaítélésére/

Jászárokszállás Város Önkormányzatának Képviselő-testülete a 2012. évi Jászságért Díj odaítélésére kiemelkedő egyházi és világi munkájának elismeréseként Gyenes Gyula r.k. főesperes, pápai prelátust javasolja.

Határidő: értelemszerűen

Erről értesül:  1./Árokszállásiak Baráti Köre


            2./ Irattár.

Gergely Zoltán polgármester: Felhívja a figyelmet az Árokszállási Téli Esték programjaira és kéri, hogy minél többen vegyenek részt rajta. Az Idősek Karácsonya rendezvényére várja a város időskorú lakosait és kéri a képviselőket és a meghívottakat, hogy jelezzék időben részvételi szándékukat. Megköszöni a részvételt és az ülést bezárja. 
A jegyzőkönyv lezárva 2011. december 8-án 17 óra 05 perckor. 

Kmf.


Gergely Zoltán





Dr. Gábris Emese


 polgármester







jegyző

